Lesenepole o batla tharabololo ya bogosi
Banni ba Lesenepole mo kgaolong ya Tswapong ba kopile gore ba beelwe kgosi. Fa ba bua mo phuthegong ya kgotla e buisiwa ke mopalamente wa Lerala/Maunatlala Rre Prince Maele ka Labone (Phalane a le malatsi a le marataro), banni ba motse oo ba re ba na le matshwenyego ka go setse go le lebaka le le leele ba ntse ba sena kgosi. Ba re kgang ya bogosi jwa motse wa bone e tsere lobaka lo lo leele go rarabololwa ka jalo morafe o a sokola fa o tlhoka ditirelo tsa kgosi. Ba re kgosi ke yone tlhogo ya morafe mme fa e seyo morafe ga o kake wa itsamaisa sentle ka gore ba makgamu a mabedi, ba ba dumelang mo leineng la Matolwane le ba leina la Lesenepole. Ba re le fa ba thusiwa ke dikgosi tsa metse e e mabapi, ga go a lekana ka gore go sokodisa morafe go latela ditirelo koo. Ba re morafe o tlhoka tlhogo e e ba gogang ka jalo dikgosi tse ba nang natso mo motseng di lekana ka maemo ka jalo go nna bokete gore ba tseye boikarabelo ja go goga motse. Mo go tse dingwe banni ba lebogetse mopalamente wa bone go bo a ile a ba fa mpho ya dijo tsa boipuso tsa madi a kanang ka P2 000. Fa a tswa la gagwe Rre Maele o solofeditse go isa kgang ya bone ko go tshwanetseng gore e rarabololwe, mme a tlhalosa fa a sa batle go tsena mo kgannyeng e e bile a sa batle go tsaya letlhakore lepe ka kgang e e na le ba ba lebaneng go e rarabolola. Mo go tse dingwe Rre Maele o ile a ba lekodisa ka melao e e dirilweng mo palamenteng e e fetileng. E re dikgang di eme jalo, ko motseng wa Moremi Kgosi Tshito Days o lebogetse mopalamente Rre Maele go ba fa boipuso mo godimo ga se puso e se fileng motse wa gagwe. Kgosi Days a re boipuso ke selo se se botlhokwa se se tshwanelwang ke go somarelwa mme a kopa banana ba lefatshe leno go somarela boipuso jo fela jaaka bagolo ba pele ba dirile. O ile a lekodisa Rre Maele fa tiro ya kago ko lefelong la bojanala la Manonnye e tsweletse fela sentle e bile e tlhamile ditiro tse mo go tsone go thapilweng banana ba feta masome a matlhano. O ile a rotloetsa morafe wa gagwe go dirisa mananeo a puso go intsha mo lehumeng. Kago ya diofisi tsa kgotla e e dirwang ka lenaneo la ESP le yone go ile ga tlhalosiwa fa e tsweletse sentle ntswa e ile ya salela ko morago. 